གོང་དུ་བརྗོད་པ་འདི་ནི་བོད་ལྗོངས་སློབ་གྲྭ་ཆེན་མོའི་བོད་སྐད་ཡིག་ཆེད་ལས་འདི་བཙུགས་པ་ནས་བཟུང་དེར་ཐོབ་པའི་གཙོ་ཆེའི་གྲུབ་འབྲས་རྣམས་ཡིན་ལ།དེ་དང་ཕྱོགས་མཚུངས་མིག་སྔའི་སྤྱི་ཚོགས་འཕེལ་རྒྱས་ཀྱི་རྣམ་པ་གསར་བའི་ཁྲོད་དུ་ཆེད་ལས་འདིར་རིམ་བཞིན་གནད་དོན་དང་འགལ་བ་གསར་པ་འགའ་ཞིག་ཐོན་བཞིན་ཡོད།སྤྱིར་རྒྱལ་ཡོངས་ཁྱོན་ལ་ཁྲོམ་རྭའི་དཔལ་འབྱོར་གྱི་ལམ་ལུགས་དར་རྒྱས་ཇེ་ཆེར་འགྲོ་བའི་དེང་གི་དུས་སུ་དེའི་དགོས་མཁོ་དང་མཚམས་པའི་ཤེས་ལྡན་མི་སྣ་འབོར་ཆེན་དགོས་ཀྱི་ཡོད་ནའང་ཤེས་ལྡན་པའི་གྲངས་འབོར་གྱི་ཐད་ནས་བྱས་ན་མང་ཆེ་བ་རང་བྱུང་ཚན་རིག་གི་ཤེས་ལྡན་པ་ཡིན་པས་སྤྱི་ཚོགས་ཚན་རིག་གི་ཤེས་ལྡན་པའི་དགོས་མཁོ་ནི་དེ་དང་བསྡུར་ན་གང་འཚམ་གྱིས་ཉུང་བ་ཡོད་པ་རེད།དེར་བརྟེན་རྒྱལ་ཡོངས་ཀྱི་སློབ་གྲྭ་ཆེན་མོའི་ཆེད་ལས་ཀྱི་ཐད་འགྱུར་བ་ཆེན་པོ་བྱུང་ནས་རང་བྱུང་ཚན་རིག་གི་ཆེད་ལས་དེ་སྤྱི་ཚོགས་ཚན་རིག་གི་ཆེད་ལས་ལས་ཧ་ཅང་གིས་མང་བ་ཡོད་པ་དང་།སློབ་ཕྲུག་རང་ངོས་ནས་ཀྱང་རང་བྱུང་ཚན་རིག་གི་ཆེད་ལས་ལ་རྒྱུགས་སྤྲོད་བྱེད་མཁན་ཧ་ཅང་གིས་མང་བ་ཡོད་པ་ནི་ཆེད་ལས་དེ་དག་ཤེས་ལྡན་པའི་སྤྱི་ཚོགས་ཀྱི་དགོས་མཁོ་མང་བ་ཡོད་པ་དང་།དེ་ལ་བརྟེན་ནས་སློབ་ཕྲུག་རྣམས་སློབ་གྲྭ་ཆེན་མོ་ཐོན་རྗེས་མ་མཐར་ཡང་ལས་ཀ་འཚོལ་བདེ་བ་སོགས་ཡོད་པ་རེད།འོན་ཀྱང་ད་བར་དུ་དེ་འདྲའི་བསྡུར་ཚད་ཀྱི་ཧེ་བག་དེ་མངོན་གསལ་མེད་པར་དམིགས་བསལ་དུ་གནས་ཡོད་པ་དང་ཐ་ན་དེ་སྔོན་བོད་རང་སྐྱོང་ལྗོངས་ལ་མཚོན་ན་རང་བྱུང་ཚན་རིག་གི་ཚན་རྩལ་མི་སྣ་ལས་སྤྱི་ཚོགས་ཚན་རིག་གི་ཚན་རྩལ་མི་སྣ་མང་བ་ཡོད་པ་སྟེ།སྤྱི་ལོ་༡༩༨༩ལོར་བསྡོམས་རྩིས་བྱས་པར་གཞིགས་ན་སྐབས་དེར་བོད་རང་སྐྱོང་ལྗོངས་ལ་ཁྱོན་བསྡོམས་ཚན་རྩལ་ནི་སྣ་གྲངས་༢༦༧༩༩ཡོད་པ་དང་དེས་ལྗོངས་ཡོངས་ཀྱི་མི་འབོར་གྱི་བརྒྱ་ཆ༡༢༩ཟིན།དེའི་ནང་ནས་རང་བྱུང་ཚན་རིག་གི་ཚན་རྩལ་ནི་སྣ་གྲངས་༡༢༣༢༩ཡོད་ལ་སྤྱི་ཚོགས་ཚན་རིག་ཚནི་རྩལ་མི་སྣ་གྲངས་༡༤༤༧༠ཡོད་པས་ཁག་སོ་སོར་ཚན་རྩལ་མི་སྣ་ཡོངས་ཀྱི་བརྒྱ་ཆ་༤༦དང་༥༤ཟིན་གྱི་ཡོད།གལ་ཏེ་བོད་དུ་དེང་དུས་ཀྱི་ཚན་རིག་ལག་རྩལ་དང་བཟོ་ལས་སོགས་དར་ཁྱབ་རིམ་བཞིན་ཆེ་རུ་འགྲོ་བས་ན་རང་བྱུང་ཚན་རིག་གི་ཚན་རྩལ་མི་སྣའི་དགོས་མཁོ་དེ་སྤྱི་ཚོགས་ཚན་རིག་གི་ཚན་རྩལ་པ་ལས་མང་པ་ཡོད་དགོས་པས་ཚན་ཁག་དེ་གཉིས་ཀྱི་དགོས་མཁོའི་བསྡུར་ཚད་ལ་མིག་སྔར་འགྱུར་བ་ངེས་ཅན་འགྲོ་དང་འགྲོ་བཞིན་ཡོད་པ་མངོན་གསལ་དུ་སོང་ཡོད་པ་དེ་ནི་རྒྱལ་ཡོངས་དང་འདྲ་བའི་ཐུན་མོང་གི་རྒྱུ་རྐྱེན་གཅིག་ཡིན།ཐུན་མོང་མ་ཡིན་པའི་རྒྱུ་རྐྱེན་གཙོ་ཆེ་བ་ཞིག་ནི་བོད་སྐད་དུ་བོད་སྐད་ཡིག་ཆེད་ལས་འདིའི་སློབ་ཐོན་སློབ་མ་རྣམས་ལོ་ལྟར་སློབ་གྲྭ་ཐོན་ནས་ད་བར་ལོ་ངོ་བཅུ་ཕྲག་སོང་པས་ཆེད་ལས་འདིའི་སློབ་ཐོན་སློབ་མའི་ལས་དོན་བཀོད་སྒྲིག་བྱེད་ཡུལ་གཙོ་ཆེ་བ་སློབ་གྲྭ་འབྲིང་བ་དང་འབྲིང་རིམ་སློབ་གྲྭ་ཁག་གི་བོད་སྐད་ཡིག་གི་དགེ་རྒན་བྱེད་རྒྱུ་དེ་ཡིན་པས་དེ་སྔོན་སློབ་གྲྭ་དེ་དག་གི་བོད་ཡིག་དགེ་རྒན་ཤིན་ཏུ་དཀོན་པའི་སྣང་ཚུལ་ད་ལྟ་རྦད་དེ་འགྱུར་ལྡོག་བྱུང་ནས་འདང་ངེས་སུ་གྱུར་པ་དང་།ད་ཡོད་ཀྱི་སློབ་གྲྭ་དེ་དག་གི་བོད་ཡིག་དགེ་རྒན་རྣམས་ཉེ་རབས་ལོ་ཤས་ནང་དུ་སློབ་གྲྭ་ཆེན་མོ་ཐོན་པའི་ན་གཞོན་ཤ་སྟག་ཡིན་པའི་ཆ་ནས་ད་ལྟའི་བོད་ཀྱི་སློབ་གསོའི་གཞི་ཁྱོན་ལ་གཞིགས་ན་སློབ་གྲྭ་དེོ་དག་གི་བོད་ཡིག་དགེ་རྒན་གསར་པ་དགོས་པ་ཉུང་བ་ལྟ་བུར་འགྱུར་བཞིན་ཡོད་པས་བོད་སྐད་ཡིག་ཆེད་ལས་ཀྱི་སློབ་གྲྭ་ཆེན་མོའི་སློབ་མ་རྣམས་ལ་ལས་དོན་བཀོད་སྒྲིག་བྱེད་ཡུལ་གཙོ་བོ་དེ་རིམ་བཞིན་ཉུང་དུ་ཕྱིན་ཡོད།གཞན་ཡང་ད་ལྟའི་རང་ལྗོངས་ཀྱི་ཡིག་བསྒྱུར་དང་རྩོམ་སྒྲིག་སྡེ་ཁག་སོགས་སུ་ཆེད་ལས་དེའི་དགོས་མཁོ་རྩ་བའི་ཆ་ནས་སྐོང་ཟིན་པ་སོགས་ཀྱིས་སློབ་ཐོན་སློབ་མ་རྣམས་ལ་ལས་དོན་བཀོད་སྒྲིག་བྱ་ཡུལ་ཇེ་ཉུང་དུ་འགྲོ་བ་དེ་ཡིན།